Justiits- ja Digiministeerium

Suur-Ameerika 1

15165 Tallinn     Meie *kuupäev digitaalallkirjas*

nr 7-1/6253

Tööandjate seisukohad Euroopa Komisjoni avalikule konsultatsioonile „28. režiim – ELi äriühingute suhtes kohaldatav õigusraamistik“,

Austatud Justiits- ja Digiministeeriumi asekantsler Heddi Lutterus,

Tööandjad tänavad võimaluse eest jagada oma seisukohti, kuidas parandada EL ettevõtluskeskkonda ja vähendada EL piiriüleste investeeringute tõkkeid. Anname siinkohal sisendi tuginedes Euroopa tööandjate keskorganisatsiooni **BusinessEurope** seisukohtadele.

Lisaks BusinessEurope’i seisukohtadele toome esile ka tööandjate 2% klubi ettevõtetelt lähtuva sisendi. Tegemist on innovaatiliste teenustega Euroopa turule laienevate ettevõtetega, kelle praktiline kogemus toob esile mitmed täiendavad küsimused ja võimalikud kitsaskohad 28. režiimi rakendamisel. Näiteks kohtuvaidluste jurisdiktsiooni määratlemine piiriüleses tegevuses, ühtse EL äriregistri loomise ja selle suhestumise küsimus riiklike äriregistritega ning äriandmete kättesaadavuse ja läbipaistvuse tagamine (majandusaasta aruannete esitamine, kontroll ja avalikustamine sarnaselt Eestiga).

Ettevõtete hinnangul on oluline, et uue režiimi eesmärk oleks bürokraatia vähendamine ja ettevõtluskeskkonna ühtlustamine, vältides paralleelsete struktuuride loomist, mis vastasel juhul suurendaksid halduskoormust ja vähendaksid Euroopa ettevõtete konkurentsivõimet.

**BusinessEurope seisukohad 28. režiimi konsultatsioonis**

BusinessEurope toetab 28. režiimi loomist vabatahtliku EL-ülese äriühingu vormina, mis täiendaks olemasolevaid riiklikke ettevõttevorme ega asendaks neid. Algatuse eesmärk on lihtsustada ettevõtte loomist ja tegevust ühisturul, soodustada kapitali kaasamist ning vähendada piiriüleseid takistusi, muutes Euroopa ettevõtted atraktiivsemaks ka investorite silmis. Õigusraamistik peaks olema lihtne, paindlik ja arusaadav ning võimalikult vähe sõltuma riiklikest erireeglitest.

Peamised takistused ELis on seotud eelkõige ettevõtluskeskkonna killustatusega. Erinevad äriühinguvormid ja kapitalinõuded ning liikmesriikide erisugused reeglid muudavad juriidilise nõustamise keeruliseks ja kulukaks. Piiriüleste ettevõttegruppide loomine ja laiendamine osutub seetõttu keerukaks, mida süvendavad piiratud digitaalsed tööriistad ja e-identifitseerimise võimalused. Samuti takistab ettevõtluse sujuvat toimimist mõnes riigis aeglane ja kohmakas registreerimisprotsess. Täiendavateks probleemideks on keerukad aktsiate, dividendide ja kapitali vähendamise reeglid ning liikmesriigiti erinevad aruandlus- ja maksukohustused, sealhulgas töötajate esindamise nõuded.

**BusinessEurope soovitused algatuse kujundamiseks**

* Kuigi sihtrühmaks on eelkõige VKEd, peaks režiim olema avatud kõigile ettevõtetele, sh börsiettevõtetele.
* Võimalus luua ettevõte nullist või konverteerida olemasolev ettevõte, sealhulgas piiriüleselt.
* Peakontor ja registreeritud aadress võivad asuda eri liikmesriikides.
* Ettevõtte saab viia ühest liikmesriigist teise ilma selle lõpetamise ja uue loomise vajaduseta.
* Madal miinimumkapital, kusjuures ka intellektuaalomand ja muud varad võivad olla väärtuslik alus.
* Lihtne ja kiire asutamine, sealhulgas veebis, tuginedes „once only“ põhimõttele.
* Põhikiri ja sisemine korraldus peaksid pakkuma maksimaalset paindlikkust, vajadusel koos soovitusliku malliga.
* Ettevõte otsustab ise, kas üldkoosolekud ja juhatuse koosolekud toimuvad virtuaalselt, hübriidina või füüsiliselt.
* Tööõigus ja töötajate osalus jäägu liikmesriikide pädevusse.
* Maksejõuetus- ja maksuküsimusi ei ole vaja 28. režiimis uuesti reguleerida.

**Ettepanekud takistuste ületamiseks**

* Ühtse EL kaubamärgi loomine 28. režiimi ettevõtetele, mis suurendaks usaldust nii investorite, tarnijate kui ka klientide seas.
* Täielikult digitaalsed protsessid.
* Ühtne registreerimisvorm ja üks kontaktpunkt kogu ELis.
* Registreerimisandmete automaatne edastamine teistele asutustele („once only“ printsiip).
* E-identiteedi ja e-allkirja vastastikuse tunnustamise parandamine.

**Kapitali ja investorite kaasamine**

* Võimalus emiteerida mitut tüüpi aktsiaid ja kasutada erinevaid kapitali kaasamise instrumente (nt USA SAFE, Prantsusmaa BSA AIR).
* Võimalus liikuda kasvades reguleeritud turgudele.
* Paindlikud reeglid töötajate optsiooniprogrammide loomiseks, vältides EL pädevuse ületamist maksustamise osas.

**Miks teatud teemasid vältida**

Tööõiguse ja töötajate osaluse reguleerimine tekitaks poliitilisi vaidlusi ja viivitusi, nagu juhtus Societas Europaea loomisel (tegemist on ühtse Euroopa äriühingu vormiga, mis võimaldab ettevõttel tegutseda mitmes EL-i riigis ühe juriidilise struktuuri alusel, kuid mille levikut on piiranud keerukas ja kulukas loomine, piiriülese tegevuse nõue ning töötajate kaasamise ja riiklike seaduste jätkuv kohaldamine). Maksuõigus on valdkond, kus ELi pädevus on piiratud, selle kaasamine aeglustaks protsessi. Maksejõuetuse teema on EL tasandil juba reformimisel, seega tuleks vältida kattuvusi.

Kokkuvõtvalt peame oluliseks, et uus 28. režiimi raamistik looks ettevõtetele reaalse väärtuse, vähendades bürokraatiat ja soodustades lihtsamat piiriülest tegutsemist. Nii tugevdatakse Euroopa ettevõtete positsiooni globaalses konkurentsis ning toetatakse majanduskasvu ja investeeringute kasvu kogu ühisturul.

Lugupidamisega

*/allkirjastatud digitaalselt/*

Hando Sutter

Tegevjuht